L'article 17.1 del Decret 379/2006, de 10 d'octubre, pel qual s'aprova el Pla territorial sectorial d'equipaments comercials (PTSEC), determina que es delimita com annex gràfic amb caràcter normatiu el perímetre corresponent a les trames urbanes consolidades de tots els municipis de més de 25.000 habitants i de les capitals de comarca.
En aquest sentit, el municipi de Figueres té delimitada la seva trama urbana consolidada (TUC) a l'annex 3 del Decret 379/2006, de 10 d'octubre, pel qual s'aprova el PTSEC.
Així mateix, l'article 19 del Decret 379/2006, de 10 d'octubre, pel qual s'aprova el PTSEC, estableix que les delimitacions de les trames urbanes consolidades podran ser modificades per incorporar sectors de planejament urbanístic que disposin de planejament derivat aprovat definitivament i vigent, i que es considerarà element essencial en aquesta delimitació que el sector de planejament prevegi com a mínim dos-cents cinquanta habitatges, amb tipologia d'eixample plurifamiliar i amb una densitat superior a quaranta habitatges per hectàrea.
D'altra banda, l'article 19 preveu que aquestes modificacions de les delimitacions de les trames urbanes consolidades s'han d'aprovar mitjançant una ordre del conseller competent en matèria de comerç.
En data 22 de desembre de 2008 l'Ajuntament de Figueres sol·licita la modificació de la delimitació de la TUC del seu municipi, per tal d'incorporar els sectors següents: el Camí de Vilatenim, Marca de l'Ham, Narcís Soler, Avinguda Costa Brava, Rec Susanna, Fages de Climent B, Fages de Climent A, i una sèrie de zones de sòl urbà consolidat PGOU de 1983, entorn zona Aigüeta, entorn escola Pous i Pagès, entorn plaça de Braus, entorn Hotel Empordà i entorn plaça Els Olivars.
El 22 d'abril de 2009 la Direcció General de Comerç proposa incorporar en la TUC esmentada els sectors següents: el sector de la Marca de l'Ham, el sector Avinguda Costa Brava, el sector Rec Susanna, el sector Fages de Climent B, el sector Fages de Climent A, i les zones de sòl urbà consolidat del PGOU 1983 de l'entorn zona Aigüeta i l'entorn zona plaça de Braus, i excloure aquells que no compleixen els requisits de l'article 19, és a dir: el sector Camí de Vilatenim, el sector Narcís Soler, i les zones de sòl urbà consolidat del PGOU de 1983, entorn zona escola de Pous i Pagès, entorn zona Hotel Empordà, i entorn zona plaça Els Olivars
D'acord amb l'article 19.2 del Decret 379/2006, de 10 d'octubre, pel qual s'aprova el PTSEC, en data de 24 d'abril de 2009 s'ha donat tràmit d'audiència a l'Ajuntament de Figueres i s'ha escoltat la Comissió d'Equipaments Comercials en la sessió de 30 d'abril de 2009.
D'acord amb la proposta de 22 de desembre de 2008 i l'informe de 22 d'abril de 2009 de la directora general de Comerç,
Aprovar la modificació de la trama urbana consolidada del municipi de Figueres, que consta grafiada a l'Annex 1 d'aquesta Ordre, per tal d'incorporar el sector de la Marca de l'Ham, el sector Avinguda Costa Brava, el sector Rec Susanna, el sector Fages de Climent B, el sector Fages de Climent A, i les zones de sòl urbà consolidat del PGOU de 1983 de l'entorn zona Aigüeta i l'entorn zona Plaça de Braus.
Contra aquesta Ordre, que exhaureix la via administrativa, les persones interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC, sense perjudici de poder interposar qualsevol altre recurs que es consideri procedent.
Modificació de la Trama Urbana Consolidada del municipi de Figueres.